РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/293-13

15. јул 2013. године

Б е о г р а д

З А П И С Н И К

50. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 15. ЈУЛА 2013. ГОДИНЕ

Седница Одбора је почела у 9,40 часова.

Седницом је председавала Весна Ковач, председница Одбора.

Поред председнице Одбора, седници су присуствовали чланови Одбора: Зоран Антић, Верољуб Арсић, Војислав Вујић, Жика Гојковић, мр Божидар Ђелић, др Милорад Мијатовић, Душица Николић, Aлександар Сенић, Драган Томић и Момо Чолаковић.

Седници нису присуствовали чланови Одбора: Бојан Ђурић, Зоран Касаловић, Радмило Костић, Радојко Обрадовић, Золтан Пек и Ђорђе Стојшић.

Седници је присуствовао и др Владимир Маринковић, заменик члана Одбора др Милорада Мијатовића.

Седници је присуствовао Зоран Бабић, народни посланик који није члан Одбора.

Седници су, на позив председнице Одбора, присуствовали: Златко Миликић, помоћник министра финансија и привреде и Сања Јефтовић, начелник у Министарству финансија и привреде.

Верољуб Арсић је предложио да се дневни ред седнице допуни Разматрањем амандмана Одбора на Предлог закона о рачуноводству, у оквиру које ће предложити да Одбор донесе одлуку о повлачењу осам амандмана Одбора на Предлог закона о рачуноводству, које је поднео на 48. седници Одбора, одржаној 10. јула 2013. године и два нова амандмана Одбора на овај предлог закона.

Одбор је већином гласова (седам за, троје није гласало) прихватио овај предлог за допуну дневног реда седнице Одбора.

Одбор је, затим, већином гласова (седам за, троје није гласало) утврдио следећи

Д н е в н и р е д

1. Одређивање представника Одбора у Регионалну мрежу парламентарних одбора за економију, финансије и европске интеграције земаља Западног Балкана;

2. Разматрање предлога Мисије ОЕБС у Србији; и

3. Разматрање амандмана Одбора на Предлог закона о рачуноводству.

**Прва тачка дневног реда** - Одређивање представника Одбора у Регионалну мрежу парламентарних одбора за економију, финансије и европске интеграције земаља Западног Балкана

У дискусији су учествовали: Весна Ковач и др Владимир Маринковић.

Председница Одбора је обавестила чланове Одбора да је у организацији Вестминстерске фондације за демократију, од 1. до 2. јуна 2013. године у Црној Гори, у Бечићима, одржан састанак Регионалне мреже парламентарних одбора за економију, финансије и европске интеграције земаља Западног Балкана, на тему „Политика конкуренције„. У саставу делегације Народне скупштине на Конференцији били су др Александра Томић, председница Одбора за привреду, регионални развој, трговину, туризам и енергетику и др Владимир Маринковић, заменик члана Одбора за финансије, републички буџет и контролу трошења јавних средстава. Напоменула је да је др Владимир Маринковић доставио Одбору Извештај са овог састанка Регионалне мреже. Учесници Конференције су се сложили да се успостави Board мреже парламентарних одбора за економију, финансије и европске интеграције земаља Западног Балкана, који би имао осам чланова. Представници парламентарних делегација у Регионалној мрежи ће доставити Вестминстерској фондацији за демократију имена чланова и њихових заменика, који ће представљати парламенте у Board-у Регионалне мреже, наредних 12 месеци.

Др Владимир Маринковић је истакао да тренутно председава Република Македонија, а да ће Србија, од октобра 2013. године, у наредних шест месеци председавати Регионалном мрежом.

Председница Одбора је предложила да Одбор на наредној седници одреди свог представника у Board-у Регионалне мреже.

**Друга тачка дневног реда** - Разматрање предлога Мисије ОЕБС у Србији

У дискусији су учествовали: Верољуб Арсић, Весна Ковач и Момо Чолаковић.

Председница Одбора је обавестила чланове Одбора да, у овиру програма Мисија ОЕБС-а у Србији, Међународна академија за борбу против корупције, са седиштем у Бечу, организује четворонедељну обуку на енглеском језику, на тему „Превенција и борба против корупције у систему јавних набавки“, у периоду од 9. септембра до 6. октобра 2013. године, за највише пет чланова Одбора. Замолила је заинтересоване чланове Одбора да се пријаве секретару Одбора. Нико од чланова Одбора се није пријавио за ову обуку.

**Трећа тачка дневног реда -** Разматрање амандмана Одбора на Предлог закона о рачуноводству

Верољуб Арсић је предложио да Одбор донесе одлуку о повлачењу осам амандмана Одбора на Предлог закона о рачуноводству, које је поднео на седници Одбора, одржаној 10. јула 2013. године.

Одбор је једногласно одлучио да повуче поднете амандмане Одбора на Предлог закона о рачуноводству.

Одбор је о повлачењу амандмана Одбора обавестио Народну скупштину:

„Одбор за финансије, републички буџет и контролу трошења јавних средстава, на седници одржаној 15. јула 2013. године, одлучио је да повуче амандмане на Предлога закона орачуноводству, и то на: чл. 6, 12, 38, 39, наслов изнад члана 40 и на члан 40, члан 41, амандман којим се после члана 51. додаје нови члан 51а са поднасловом изнад тог члана, као и на члан 33. ст. 1 - 6, члан 34. ст. 1. и 2, члан 35. ст. 1, 2. и 6, члан 36. ст. 1 - 4, члан 37. став 3. и члан 46. став 1. тачка 20), којим се реч „Агенција“ у различитим падежима замењује речима „Народна банка Србије“ у одговарајућем падежу, које је Одбор поднео 10. јула 2013. године.“

Верољуб Арсић је предложио да Одбор поднесе два нова амандмана на чл. 41. и 51. Предлог закона о рачуноводству.

У дискусији су учествовали: Верољуб Арсић, мр Божидар Ђелић и Весна Ковач.

Одбор је већином гласова прихватио амандман на члан 41. (осам за, двоје није гласало) и амандман на члан 51. (девет за, један није гласао) Предлог закона о рачуноводству.

На основу чл. 157. став 6. и 161. став 1. Пословника Народне скупштине Одбор је поднео на Предлог закона o рачуноводству следеће амандмане:

АМАНДМАН I

У члану 41. Предлога закона o рачуноводству, после става 1. додаје се нови став 2. који гласи:

„Агенција је дужна да Народној банци Србије омогући непосредан приступ и преузимање финансијских извештаја, односно свих података из финансијских извештаја и документације из чл. 33 - 35. овог закона, као и свих других података који су Народној банци Србије потребни ради обављања њених законом утврђених функција, без накнаде.”

Досадашњи ст. 2, 3, 4. и 5. постају ст. 3, 4, 5. и 6.

О б р а з л о ж е њ е

Овим амандманом се у циљу унапређења обављања законом утврђених функција централне банке Републике Србије (нпр. утврђивање и спровођење мера ради очувања и јачања стабилности финансијског система), омогућава Народној банци Србије несметани приступ и преузимање финансијских извештаја, односно података из Регистра финансијских извештаја. На овај начин би се, и преко Народне банке Србије, додатно обезбедиле поуздане и свеобухватене информације потенцијалним инвеститорима, кредиторима, као и самој држави.

А М А Н Д М А Н II

У члану 51. после става 2. додаје се нови став 3. који гласи:

„До почетка примене одредаба чл. 33 - 35. овог закона, Агенција је дужна да Народној банци Србије, у складу с чланом 41. овог закона, омогући приступ и преузимање финансијских извештаја, односно свих података из финансијских извештаја и остале документације који се достављају Агенцији у складу с чл. 30. и 31. Закона о рачуноводству и ревизији („Службени гласник РС”, бр. 46/06, 111/09 и 99/11 - др. закон).“

О б р а з л о ж е њ е

Овим амандманом врши се усклађивање са решењем по којем је Агенција дужна да Народној банци Србије омогући приступ и преузимање података из Регистра финансијских извештаја, како би се омогућило Народној банци Србије да приступи и преузме финансијске извештаје, односно податке из финансијских извештаја који се до почетка примене одредаба чл. 33 - 35. овог закона и даље достављају у складу с чл. 30. и 31. Закона о рачуноводству и ревизији („Службени гласник РС”, бр. 46/06, 111/09 и 99/11 - др. закон).

На основу члана 156. став 3. Пословника Народне скупштине, Одбор је поднео Народној скупштини следећи

И З В Е Ш Т А Ј

На основу члана 157. став 6. и члана 161. став 1. Пословника Народне скупштине, Одбор за финансије, републички буџет и контролу трошења јавних средстава поднео је амандмане на чл. 41. и 51. Предлога закона о рачуноводству.

За известиоца Одбора на седници Народне скупштине одређена је Весна Ковач, председник Одбора.

Тонски запис 50. седнице Одбора чини саставни део овог записника.

Седница Одбора је закључена у 10,15 часова.

СЕКРЕТАР ОДБОРА ПРЕДСЕДНИК ОДБОРА

Милена Сандић Весна Ковач